**Bosna i Hercegovina**

 Federacija Bosne i Hercegovine

**Ž U P A N I J A P O S A V S K A**

 **Ministarstvo financija**

 Orašje

Broj: 04-11-176/22

Orašje, 29.08.2022. godine

### **RAZDJELIMA PRORAČUNA-SVIMA**

# PREDMET: Proračunske instrukcije broj 2.:

# proračunska ograničenja/gornje granice rashoda za 2023. godinu i smjernice za izradu zahtjeva proračunskog razdjela za 2023. godinu, dostavlja se;

## Uvod

Sukladno članku 19. Zakona o proračunima u Federaciji Bosne i Hercegovine („Službene novine Federacije BiH“, broj: 102/13, 9/14, 13/14, 8/15, 91/15, 102/15, 104/16, 5/18, 11/19, 99/19 i 25a/22) pozivamo Vas da podnesete zahtjev za proračunskim sredstvima za 2023. godinu.

Svrha proračunskih instrukcija broj 2. je:

* Pružiti proračunskim razdjelima smjernice o početnim proračunskim ograničenjima za 2023. godinu;
* Dati upute/smjernice i potrebne informacije za pripremu zahtjeva proračunskih razdjela za 2023. godinu;
* Zahtijevati od proračunskih razdjela da pripreme zahtjeve po ekonomskoj klasifikaciji pridržavajući se početnih proračunskih ograničenja za 2023. godinu.

Nakon što proračunski razdjeli dostave svoje zahtjeve, Ministarstvo financija će analizirati zahtjeve i dati preporuke Vladi Županije Posavske. Tijekom analize, Sektor za proračun Ministarstva financija će, ukoliko je potrebno, održati sastanke s proračunskim razdjelima vezane za tehnička pitanja (uključujući i sva druga pitanja vezana za rashode proračunskog razdjela).

 Kada Vlada izvrši pregled i analizu te usvoji informacije i preporuke Ministarstva financija, Skupštini Županije Posavske će dostaviti prijedlog proračuna zajedno s prijedlogom Zakona o izvršavanju proračuna Županije Posavske za 2023. godinu.

Napominjemo da dinamika ostvarenja proračunskih prihoda određuje okvir trošenja proračunskih sredstava, te ako nema naplate proračunskih prihoda nema ni doznačavanja sredstava bez obzira na veličine predviđene u proračunu.

#### Smjernice ekonomske i fiskalne politike

U Dokumentu okvirnog proračuna Županije Posavske za razdoblje 2023.-2025.g. sačinjena je detaljna analiza projiciranih prihoda i primitaka Proračuna za 2023. godinu, kao i utvrđena gornja granica rashoda i izdataka za sve razdjele Proračuna Županije Posavske, s posebnim naglaskom na rashode koji se planiraju financirati iz proračunskih prihoda. Pritom se polazilo od važnih odrednica prihodovne strane Proračuna, osobito prihoda od izravnih i neizravnih poreza. Osnovu za planiranje prihoda od neizravnih poreza čine projekcije Odjeljenja za makroekonomske analize Uprave za neizravno oporezivanje BiH, zasnovane na revidiranim prognozama makroekonomskih pokazatelja Direkcije za ekonomsko planiranje (DEP) i tekućim trendovima u naplati prihoda od neizravnih poreza. Projekcija tekuće potpore s viših razina vlasti zasnovana je na njezinim dosadašnjim kretanjima u srednjoročnom razdoblju, i kao takva je upitna i neizvjesna.

Prema revidiranim projekcijama iz svibnja 2022. godine dio prihoda od neizravnih poreza s Jedinstvenog računa koji pripadaju Federaciji BiH, a služe za financiranje funkcija Proračuna Županije Posavske u 2023.g. iznosi 35.735.840 KM ili 6,62% (preko 2,2 milijuna KM) više u odnosu na plan ovih prihoda za 2022. godinu. Projekcije prihoda od poreza na dohodak također je viša od planiranih u 2022. godini, i to za 7,11%, dok se u 2023. godini očekuje manja naplata prihoda od poreza na dobit u odnosu na 2022. godinu (3,45% manje). Osnovne pretpostavke za ovakvu realizaciju navedenih prihoda su pozitivna makroekonomska kretanja u smislu brzine oporavka ekonomije uz umjereni utjecaj pojedinih visokih rizika.

Nadalje, očekuje se da će izvršenje neporeznih prihoda u 2023.g. ići u smjeru blagog povećanja u odnosu na 2022. godinu, pri čemu je važno naglasiti da će realizacija namjenskih neporeznih prihoda (prihodi od korištenja poljoprivrednog zemljišta u nepoljoprivredne svrhe, vodne naknade, cestovne naknade i dr.) ovisiti i o njihovoj namjenskoj potrošnji (grantovskoj i kapitalnoj).

Ministarstvo financija, na osnovi analize dostupnih podataka, predviđa da će projicirani prihodi Proračuna Županije Posavske za 2023.g. (proračunski prihodi) iznositi oko 49,4 milijuna KM (bez namjenskih prihoda, namjenskih tekućih i kapitalnih potpora koje su neizvjesne, i kapitalnih primitaka). Dakle, procjenjuje se da će proračunski okvir (iz proračunskih prihoda) za 2023.g. biti nešto veći od okvira za 2022. godinu utvrđenog Proračunom Županije Posavske za 2022. godinu. Iz navedenog slijedi da se u 2023. godinu ne mogu planirati značajna povećanja pojedinih rashodovnih pozicija, osim ako ista nisu opravdana objektivnim smanjenjem drugih rashoda.

Utvrđuje se gornja granica proračunske potrošnje za 2023.g. iz proračunskih prihoda u ukupnom iznosu od 49.394.290 KM. Dakle, u usporedbi s Proračunom Županije Posavske za 2022.g., prema kojemu su rashodi i izdaci Proračuna iz proračunskih prihoda planirani u iznosu od 49.100.195 KM, planira se povećanje proračunske potrošnje za 0,60% ili za 294.095 KM.

#### Smjernice za izradu proračunskih zahtjeva

Slijedom navedenih smjernica ekonomske i fiskalne politike i procjene kretanja prihoda Proračuna Županije Posavske, Ministarstvo financija Vam sugerira da se pri izradi Vaših zahtjeva za 2023. godinu pridržavate slijedećih uputa:

* **Izdatke za Bruto plaće i naknade plaća** (ekonomski kod 611100)**, Naknade troškova zaposlenih** (ekonomski kod 611200) **te Doprinose poslodavca** (ekonomski kod 612100) planirati na osnovi postojećih zakonskih rješenja koji reguliraju ovu oblast. Tražena sredstva će biti uspoređena s izračunom koje će Ministarstvo financija provesti na osnovi podataka kojima raspolaže. Za svako povećanje broja zaposlenih dužni ste u obrazloženju navesti datum i broj dobivene suglasnosti Vlade ŽP za novo upošljavanje. Ukoliko isto ne postoji zahtjev za povećanjem broja zaposlenih se neće uvažiti. Pri izračunu bruto plaća, naknada troškova zaposlenih i doprinosa poslodavca potrebno je osobito koristiti slijedeće podatke:
	+ - prosječna mjesečna neto plaća u Federaciji BiH za lipanj 2022. godine iznosi 1.115 KM,
		- sukladno Sporazumu o osnovici za obračun plaća uposlenika korisnika Proračuna ŽP od 09.06.2022. godine osnovica za obračun plaća od 01.01.2023.g. iznosi 143,00 KM (osim za suce, tužitelje i str.suradnike u pravosuđu na koje se primjenjuju odredbe Zakona o plaćama i drugim naknadama sudaca i tužitelja u Federaciji Bosne i Hercegovine),
		- topli obrok zaposlenika po danu iznosi 1% prosječne mjesečne neto plaće u Federaciji Bosne i Hercegovine,
		- regres za godišnji odmor planirati u iznosu od 560,00 KM (osim za suce, tužitelje i stručne suradnike u pravosuđu na koje se primjenjuju odredbe Zakona o plaćama i drugim naknadama sudaca i tužitelja u Federaciji Bosne i Hercegovine).
* Pri planiranju **Izdataka za materijalne troškove** (ekonomski kod 613000) potrebno je uzeti u obzir projicirano kretanje inflacije u BiH za 2023. godinu
* **Izdatke za tekuće i kapitalne grantove** (ekonomski kodovi 614000 i 615000) potrebno je uskladiti s potrebama zajednice, uvažavajući zakonske propise i preporuke Ureda za reviziju institucija Federacije Bosne i Hercegovine.
* **Izdatke za nabavku stalnih sredstava** (građevina i opreme) (ekonomski kod 821000) u 2023.g. vezati isključivo za zadovoljavanje realnih i hitnih potreba za novim sredstvima, a čiji nedostatak bi ugrozio funkcioniranje proračunskog korisnika. Ministarstvo financija zadržava pravo, da u cilju osiguranja ušteda i proračunske ravnoteže, predloži Vladi da se zahtjevi proračunskih korisnika za koje smatra da nisu hitni i realni ne usvoje.
* Planiranje **izdataka za kamate i otplate dugova** su u nadležnosti Ministarstva financija.

Uz Instrukciju broj 2, Ministarstvo financija dostavlja i proračunska ograničenja za 2023. godinu, izvedena iz Dokumenta okvirnog proračuna Županije Posavske za razdoblje 2023.-2025. godina, za svaki **proračunski razdjel** pojedinačno, te se traži disciplina u pridržavanju navedenih ograničenja. Gornje granice u donjoj tablici se odnose na **rashode iz proračunskih sredstava**.

|  |  |  |  |  |
| --- | --- | --- | --- | --- |
| **RB** | **Organiz.****kod** | **Naziv** | **Proračun za 2022.** | **Gornja granica za 2023.** |
| 1. | 10010001 | Skupština Županije Posavske | 979.810 | 959.350 |
| 2. | 11010001 | Vlada Županije Posavske | 3.097.290 | 2.718.630 |
|  | *11010003* | *\* Ured za zakonodavstvo Vlade ŽP* | *\** | *\** |
|  | *11010004* | *\* Služba za odnose s javnošću Vlade ŽP* | *\** | *\** |
|  | *11010005* | *\* Ured za razvoj i europske integracije ŽP* | *\** | *\** |
|  | *11010006* | *\* Ured za obnovu, stamb.zbrinj.i raselj.osobe Vlade ŽP* | *\** | *\** |
| 3. | 12010001 | Zajednička služba Vlade ŽP | 911.930 | 953.000 |
| 4. | 13010001 | Ministarstvo unutarnjih poslova ŽP | 8.753.970 | 8.607.440 |
| 5. | 14010001 | Ministarstvo pravosuđa i uprave ŽP | 2.312.070 | 2.373.280 |
|  | *14020003* | *\* Općinski sud u Orašju* | *\** | *\** |
|  | *14050001* | *\* Općinsko pravobraniteljstvo Orašje* | *\** | *\** |
|  | *14050002* | *\* Općinsko pravobraniteljstvo Odžak* | *\** | *\** |
|  | *14060001* | *\* Županijski Zavod za pružanje pravne pomoći* | *\** | *\** |
|  | *14070001* | *\* Županijski arhiv* | *\** | *\** |
| 6. | 15010001 | Ministarstvo gospodarstva, rada i prostornog uređenja ŽP | 836.485 | 1.367.960 |
| 7. | 16010001 | Ministarstvo financija ŽP | 2.592.420 | 2.108.210 |
| 8. | 17010001 | Ministarstvo zdravstva i socijalne politike ŽP | 4.153.500 | 4.778.860 |
| 9. | 18010001 | Ministarstvo prometa, veza i zaštite okoliša ŽP | 403.810 | 470.490 |
| 10. | 19010001 | Ministarstvo poljoprivrede, vodoprivrede i šumarstva ŽP | 3.150.130 | 2.989.780 |
| 11. | 20010001 | Ministarstvo prosvjete, znanosti, kulture i sporta ŽP | 16.954.930 | 16.712.680 |
|  | *20020002* | *\* Srednja škola Pere Zečevića u Odžaku* | *\** | *\** |
|  | *20020003* | *\* Školski centar Fra Martina Nedića u Orašju* | *\** | *\** |
|  | *20020004* | *\* Srednja strukovna škola Orašje u Orašju* | *\** | *\** |
|  | *20030001* | *\* Osnovna škola Orašje u Orašju* | *\** | *\** |
|  | *20030002* | *\* Osnovna škola Vladimira Nazora u Odžaku* | *\** | *\** |
|  | *20030003* | *\* Osnovna škola Ruđera Boškovića u Donjoj Mahali* | *\** | *\** |
|  | *20030004* | *\* Osnovna škola Fra Ilije Starčevića u Tolisi* | *\** | *\** |
|  | *20030005* | *\* Osnovna škola Stjepana Radića u Boku* | *\** | *\** |
|  | *20030006* | *\* Osnovna škola Antuna Gustava Matoša u Vidovicama* | *\** | *\** |
|  | *20030007* | *\* Osnovna škola Braće Radića u Domaljevcu* | *\** | *\** |
| 12. | 21010001 | Ministarstvo branitelja ŽP | 2.193.670 | 2.216.540 |
| 13. | 22010001 | Agencija za privatizaciju u Županiji Posavskoj | 137.790 | 175.470 |
| 14. | 23010001 | Županijska uprava civilne zaštite | 617.120 | 786.270 |
| 15. | 24010001 | Kantonalni sud Odžak | 807.490 | 843.000 |
| 16. | 26010001 | Županijsko pravobraniteljstvo | 106.580 | 123.870 |
| 17. | 27010001 | Kantonalno tužiteljstvo Posavskog kantona Orašje | 487.920 | 600.190 |
| 18. | 28010001 | Županijska uprava za inspekcijske poslove | 603.280 | 609.270 |
|  |  | **Ukupni rashodi** | **49.100.195** | **49.394.290** |

**VAŽNA NAPOMENA:** Navedene gornje granice rashoda odnose se na **proračunske razdjele**. To znači da nositelj razdjela treba zatražiti i prikupiti zahtjeve od proračunskih institucija/potrošačkih jedinica iz svoje nadležnosti (ukoliko ih ima), te Ministarstvu financija dostaviti proračunski zahtjev za cijeli razdjel (konsolidirano i pojedinačno) uklapajući se u utvrđenu gornju granicu rashoda za razdjel (primjerice razdjel 11., nositelj razdjela Vlada Županije Posavske, potrošačke jedinice: uredi i službe). Ministarstvo financija preporučuje korisnicima koji u svom razdjelu imaju proračunske institucije/potrošačke jedinice (Vlada Županije Posavske, Ministarstvo pravosuđa i uprave i Ministarstvo prosvjete, znanosti, kulture i sporta) da prije dostavljanja zahtjeva Ministarstvu financija organiziraju i provedu konzultacije sa svojim proračunskim institucijama/potrošačkim jedinicama.

Uz zahtjev za proračun potrebno je obvezno popuniti i dostaviti korektno i cjelovito popunjene obrasce: TB-A (Broj i struktura zaposlenih), TB-B (Naknade troškova zaposlenih), TB-C (Dodatak – vanjski suradnici), TB-D (Planirani priliv sredstava po izvorima) i TB-E (Plan nabavke osnovnih sredstava).

### ***Sažetak potrebnih aktivnosti***

1. Proračunski razdjeli trebaju kompletirati svoje proračunske zahtjeve za fiskalnu 2023. godinu u skladu s proračunskim ograničenjima i ovom instrukcijom, i tiskanu verziju zahtjeva, zajedno s pomoćnim obrascima dostaviti Ministarstvu financija najkasnije **do 15.09.2022.** **godine**.
2. Ukupna proračunska sredstva ne smiju prijeći iznos odobrenih proračunskih ograničenja kako je savjetovano od strane Ministarstva financija, i kako je navedeno u ovim instrukcijama. Potrebu za dodatnim sredstvima, ukupno i po pojedinoj aproprijaciji, korisnik mora posebno navesti i obrazložiti u obrazloženju zahtjeva.
3. Utvrđeni limiti potrošnje po proračunskom razdjelu odnose se isključivo na rashode iz **proračunskih sredstava**, dok se od proračunskog korisnika očekuje da rashode koji se financiraju iz ostalih izvora (namjenskih sredstava, tekućih i kapitalnih potpora) samostalno planiraju s planom navedenih prihoda.

Proračunski korisnici moraju znati da će propust u izvršenju ovih instrukcija rezultirati time što će Ministarstvo financija biti prisiljeno samo sačiniti preporuke Vladi vezano za alokaciju sredstava po svakom od tih proračunskih korisnika.

 **NAPOMENA**: Tablice proračunskih zahtjeva i pomoćne obrasce (tablice: TB-A, TB-B, TB-C, TB-D i TB-E) trebate skinuti sa web stranice Ministarstva financija Županije Posavske ([www.zupanijaposavska.ba/ministarstvo-financija](http://www.zupanijaposavska.ba/ministarstvo-financija)/), ili ih na upit možete dobiti od Sektora za proračun. Na istom linku nalaziti će se i ova instrukcija.

Molimo proračunske korisnike da, u cilju bolje preglednosti i očuvanja točnosti zahtjeva, kao i njihove lakše konsolidacije, ne koriste samostalno kreirane tablice zahtjeva odnosno tablice zahtjeva iz prethodnih godina.

Za sve nejasnoće obratite se Sektoru za proračun, kontakt: Ružica Živković, tel: 713 265 lok. 167 odnosno na e-mail: ruzica.zivkovic@zupanijaposavska.ba.

S poštovanjem,

 Ministar:

 Mijo Stanić, dipl.oec.

Dostaviti:

1. Proračunski razdjeli – svi;
2. a/a.